《先公有浮山诗因忆旧游敬步原韵·响雪廊》
清代·张廷璐

修廊云锦丽，涧水桃花香。张公留遗踪，丹井依平冈。

寒泉激危石，响雪奔飞梁。溪喧心愈静，炎蒸有余凉。

杳霭散云影，澄碧涵天光。烟林互苍莽，幽邃安可量。

别来岁月遒，结想徒茫茫。

作者简介：（1675—1745）安徽桐城人，字宝臣，号药斋。张英子。康熙五十七年进士，授编修。雍正、乾隆间，屡充会试、乡试考官，提督河南、江苏学政。官至礼部侍郎。工诗古文。有《咏花轩诗集》、《咏花轩制艺》。